Diari Oficial de la Generalitat Valenciana


Sumari del DOGV 5264, del 23-05-2006 (2006/5709)

ORDE de 5 de maig de 2006, de la Conselleria d'Agricultura, Pesca i Alimentació, per la qual s'aproven les bases reguladores de les ajudes al control oficial del rendiment lleter per a l'avaluació genètica de les femelles de les espècies bovina, ovina i caprina.
----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5264

Data del DOGV
:   23-05-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/5709


Data del document
:   05-05-2006

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * boví
    * ajuda pública
    * ajuda a l'agricultura
    * oví
    * suport econòmic
    * caprí
    * llet
    * genètica

ORDE de 5 de maig de 2006, de la Conselleria d'Agricultura, Pesca i Alimentació, per la qual s'aproven les bases reguladores de les ajudes al control oficial del rendiment lleter per a l'avaluació genètica de les femelles de les espècies bovina, ovina i caprina. [2006/X5709]  
En el Reial Decret 368/2005, de 8 d'abril, es regula el control oficial del rendiment lleter, la finalitat del qual és l'avaluació genètica dels reproductors per mitjà de la comprovació sistemàtica de la quantitat i qualitat de la llet produïda per les femelles de les espècies bovina, ovina i caprina, inscrites en els llibres genealògics que gestionen les associacions de criadors de bestiar selecte, reconegudes oficialment.  
En l'article 19 del reial decret mencionat es recull la possibilitat que l'administració general de l'Estat subvencione els costs que generen les activitats del control lleter oficial, es fixa .en tot cas. la quantia màxima d'esta subvenció per cap de bestiar i espècie, i s'establix, així mateix, que correspon a les comunitats autònomes la tramitació, la resolució i el pagament de les ajudes anteriors.   
El marc normatiu exposat fa necessari que a la Comunitat Autònoma Valenciana s'establisquen les bases reguladores per a la convocatòria i concessió de les subvencions. El procediment de concessió d'estes subvencions es tramitarà en règim de concurrència competitiva, aplicant un sistema de prorrateig proporcional amb cada un dels sol·licitants.   
D'altra banda, és necessari incorporar les normes bàsiques de la Llei 38/2003, General de Subvencions, en la mateixa normativa, de manera que el procediment de gestió quede clarament definit, atenent les responsabilitats en cada una de les fases.   
Finalment, la present ajuda té com a objectius finals incrementar i donar suport a la competitivitat de la ramaderia com a activitat central de les zones rurals, garantir la diversitat de les activitats en el medi rural, facilitar el manteniment de la protecció en les zones rurals i conservar i millorar el medi ambient; es ratifica d'eixa manera el vincle entre agricultura multifuncional i territori, un dels objectius prioritaris del Pla Estratègic de la Conselleria d'Agricultura, Pesca i Alimentació per a l'any 2006, recollit en la mateixa Llei 6/2003, de Ramaderia, de 4 de març, pel que fa a sosteniment i modernització de les explotacions ramaderes. Es troba, per això, cofinançada per la Secció Orientació del FEOGA, en el marc del Programa Operatiu Integrat de la Comunitat Valenciana 2000/2006.  
De conformitat amb el que es preveu en el Decret 149/2005, de 21 d'octubre, del Govern Valencià, a través del qual s'establix l'estructura orgànica de la Conselleria d'Agricultura, Pesca i Alimentació, en què correspon a l'Àrea de Ramaderia la gestió de les subvencions a les rendes i la millora de les produccions ramaderes.   
Per tot això, a proposta del director general d'Investigació, Desenrotllament i Innovació Agropecuària, en l'exercici de les competències que tinc atribuïdes  
Per tot això, resolc:   
Article primer. Objecte  
La present orde té com a objecte establir les bases reguladores de les ajudes destinades al control oficial del rendiment lleter per a l'avaluació genètica de les espècies bovina, ovina i caprina, per a les lactacions finalitzades i vàlides en les explotacions de la Comunitat Valenciana, d'acord amb les bases reguladores previstes en el Reial Decret 368/2005, de 8 d'abril.   
Article segon. Beneficiaris  
Podran ser beneficiaris de les subvencions previstes en la present orde els titulars de les explotacions lleteres ubicades a la Comunitat Valenciana els animals de les quals s'hagen de sotmetre al control oficial de rendiments lleters i que complisquen els requisits exigits a este efecte pel Reial Decret 368/2005, de 8 d'abril.   
Article tercer. Sol·licitants. Requisits i obligacions  
Podran sol·licitar les ajudes de forma individual o col·lectivament, a través d'associacions de productors de llet oficialment reconegudes que es constituïsquen com a entitats col·laboradores, d'acord amb l'article 12 de la Llei 38/2003, de 17 de novembre, General de Subvencions, amb seu a la Comunitat Valenciana, els ramaders titulars d'explotacions que complisquen els requisits de l'article 2.  
Article quart. Entitats col·laboradores  
Podran constituir-se com a entitats col·laboradores les associacions de productors de llet oficialment reconegudes que compten amb personalitat jurídica pròpia. Estes associacions hauran de justificar que no estan subjectes a les prohibicions que, per a l'obtenció de tal condició, establix l'article 13 de la Llei 38/2003, prèviament a la formalització del conveni en què es regulen les condicions i obligacions assumides per les parts.  
Amb caràcter general, les entitats col·laboradores assumiran les obligacions establides en l'article 15 de la Llei 38/2003, inclosa la distribució dels fons públics als beneficiaris. Estes obligacions seran descrites en el conveni de col·laboració abans esmentat.  
Article quint. Forma i termini de presentació de sol·licituds  
1. Les sol·licituds de subvenció es formularan d'acord amb el model que s'adjunta com a annex I de la present orde, omplida en tots els seus termes, firmada pel representant legal i dirigida al conseller d'Agricultura, Pesca i Alimentació, i es presentaran al Registre General de la Conselleria d'Agricultura, Pesca i Alimentació, situada al carrer d'Amadeu de Savoia, 2, de València, o a través de qualsevol de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
La presentació de la sol·licitud comportarà l'autorització a l'òrgan gestor per demanar els certificats de trobar-se al corrent en les obligacions fiscals (Agència Tributària i Generalitat Valenciana), i davant la Seguretat Social.  
2. El termini per a la presentació de sol·licituds es farà públic anualment per mitjà de la seua publicació en el Diari Oficial de la Generalitat Valenciana.  
Les sol·licituds aniran acompanyades de la documentació que s'establix a continuació:  
a) Fotocòpia del NIF del sol·licitant quan este siga persona física, i fotocòpia del CIF quan siga persona jurídica.  
b) En el cas de persones jurídiques, fotocòpia compulsada del document de constitució de l'entitat i els seus estatuts, o, si ha estat beneficiari anteriorment, que s'hagen produït posteriorment modificacions de la dita documentació.  
c) Certificat de l'acord de l'òrgan gestor de l'entitat de sol·licitar l'ajuda, així com la identificació de la persona autoritzada per a sol·licitar-la, excepte en el cas que el sol·licitant siga una persona física.  
d) Certificat que acredite que les femelles per a les quals se sol·licita l'ajuda es troben inscrites en un llibre genealògic, gestionat per associacions o organitzacions de criadors de bestiar, oficialment reconegut.   
e) Relació d'explotacions incloses en el programa de control lleter i dels seus titulars, així com el nombre de lactacions estimades finalitzades i vàlides en la campanya.  
f) Imprés de manteniment de tercers degudament omplit.  
g) Identificació del controlador autoritzat que haja de realitzar el control lleter d'acord amb l'article12 del Reial Decret 368/2005.  
h) Declaració responsable del sol·licitant sobre el compliment de la normativa d'integració laboral de persones amb discapacitat o, si és el cas, l'exempció d'esta obligació.  
j) Declaració responsable de no estar subjectes a les prohibicions per a obtindre la condició de beneficiari assenyalades en els apartats 2 i 3 de l'article 13 de la Llei 38/2003, de 17 de novembre, General de Subvencions.  
k) Determinació específica del laboratori responsable dels controls analítics, que haurà d'estar autoritzat per l'òrgan competent de la comunitat autònoma corresponent.  
l) Identificació, si és necessari, d'altres entitats que col·laboren en l'elaboració del programa.  
Article sext. Activitats subvencionables  
Seran subvencionables les activitats del control lleter oficial realitzades en explotacions lleteres ubicades a la Comunitat Valenciana corresponents a lactacions finalitzades i vàlides.   
Article sèptim. Gastos subvencionables  
Tindran la consideració de gastos subvencionables de l'activitat auxiliada els següents:   
1. La realització del control lleter, amb resultat de lactacions finalitzades i vàlides, de totes les vaques de l'explotació que es troben en producció, inscrites en el llibre genealògic corresponent, filles de sementals en procés de valoració, amb un rendiment lleter que haja sigut establit a través de qualsevol dels mètodes reconeguts com a vàlids per l'ICAR i que es detallen en l'annex II del RD 368/2005, de 8 d'abril.   
2. La realització del control lleter, amb resultat de lactacions finalitzades i vàlides, de les ovelles i cabres, inscrites en el llibre genealògic corresponent, filles de sementals en procés de valoració, amb un rendiment lleter que haja sigut establit a través de qualsevol dels mètodes reconeguts com a vàlids per l'ICAR i que es detallen, respectivament, en els annexos III i IV del RD 368/2005, de 8 d'abril.   
3. Les lactacions finalitzades i vàlides hauran d'estar compreses entre el període de l'1 de novembre de l'any anterior a la sol·licitud i el 30 d'octubre de l'any en curs.  
Article octau. Tramitació i esmena de defectes  
A este efecte es designa el Servici de Tecnologia Ramadera de la Conselleria d'Agricultura, Pesca i Alimentació com a òrgan competent en la instrucció del procediment de concessió d'estes subvencions.  
Rebudes les sol·licituds, l'òrgan instructor comprovarà i verificarà que es troben degudament omplides i documentades de conformitat amb el que establix la base quarta de la present convocatòria.  
Si la sol·licitud no va acompanyada dels documents o les dades exigides, es requerirà l'entitat sol·licitant perquè, en el termini màxim i improrrogable de deu dies, s'esmene el defecte amb advertència que, si no ho fa, serà considerarà desistida en la seua petició en la resolució que haurà de ser dictada en els termes prevists en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article nové. Quantia i criteris per a la concessió de les ajudes  
1. Dins del crèdit disponible, la quantia individualitzada de la subvenció no podrà superar la quantitat de 10 euros per cada cada lactació finalitzada i vàlida de vaques, i de 5 euros per cada lactació finalitzada i vàlida d'ovelles i cabres.   
2. La concessió de les subvencions es durà a terme per mitjà de concurrència competitiva, i s'aplicarà un règim de prorrateig en cas de superar les disponibilitats pressupostàries existents per a cada exercici, a les quals estaran supeditades.  
Article deu. Resolució de les ajudes  
Les sol·licituds seran estudiades i valorades per una comissió o òrgan col·legiat constituït a este efecte, que presidirà el director general d'Investigació, Desenrotllament i Innovació Agropecuària o persona en qui delegue i de la quals formaran part com a vocals el cap del Servici de Tecnologia Ramadera, un tècnic d'este servici i el cap de la Secció de Foment Pecuari, que actuarà com a secretari.  
La Comissió verificarà el compliment dels requisits i les obligacions i valorarà que les actuacions, per a les quals se sol·licita la subvenció, estiguen enquadrades entre les previstes en l'article primer. Una vegada avaluades les sol·licituds, tenint en compte els criteris establits en l'article octau, emetrà un informe en què es concrete el resultat de l'avaluació efectuada.  
L'òrgan instructor, a la vista de l'expedient i de l'informe de l'òrgan col·legiat, elevarà la corresponent proposta de concessió al conseller d'Agricultura, Pesca i Alimentació, el qual resoldrà en el termini de seixanta dies hàbils comptadors des de l'endemà de la data de finalització del termini de presentació de sol·licituds.  
En cas de falta de resolució expressa en tal termini es considerarà desestimada la sol·licitud d'ajuda.   
La resolució es notificarà als interessats d'acord amb el que preveu l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. La pràctica d'esta notificació o publicació s'ajustarà a les disposicions que conté l'article 59 de l'esmentada Llei.  
Article onze. Justificació  
1. La justificació del compliment de la realització de l'activitat per a la qual s'ha sol·licitat la subvenció, del compliment de les condicions imposades i de la consecució dels objectius prevists en l'acte de la sol·licitud, es realitzarà per mitjà de l'aportació de la documentació següent:   
a) Declaració del compliment dels requisits establits en l'article 5 i 6 del Reial Decret 368/2005.  
b) Llista de les lactacions finalitzades entre l'1 de novembre de l'any anterior i el 30 d'octubre de l'any per a les quals se sol·licita l'ajuda. Seran objecte de subvenció les lactacions d'eixa llista que siguen validades per cada una de les associacions que duguen a terme el control lleter.  
c) Presentació del certificat d'acord amb l'article 12.2n del Reial Decret 368/2005.  
d) Declaració d'altres subvencions, ajudes o ingressos rebuts que s'hagen obtingut per a la mateixa finalitat.  
2. El termini de presentació de tots els documents requerits per a la justificació del cobrament de la subvenció finalitzarà el dia 15 de novembre de l'any en curs.   
Article dotze. Inspecció i control  
El Servici de Tecnologia Ramadera podrà realitzar els controls administratius i inspeccions sobre el terreny que considere oportunes, a fi de comprovar la veracitat de les dades consignades en la documentació presentada per a la percepció de l'ajuda, així com el compliment dels requisits i condicions prevists en la present orde.  
L'acceptació d'estes ajudes implica que les associacions beneficiàries i els criadors inscrits en elles queden compromesos a col·laborar en tals controls i inspeccions i proporcionar qualsevol documentació que es considere necessària per a la comprovació del compliment dels requisits i li siga requerida per l'autoritat competent.  
Article tretze. Pagament de les subvencions concedides.  
Efectuades les comprovacions oportunes, amb un informe previ del Servici de Tecnologia Ramadera de la Conselleria d'Agricultura, Pesca i Alimentació, procedirà a tramitar el pagament de les ajudes que hagen sigut correctament justificades pel sol·licitant.  
Es produirà la pèrdua del dret al cobrament total o parcial de la subvenció en el supòsit de falta de justificació o en el cas de concurrència d'alguna de les causes previstes en l'article 37 de la Llei General de Subvencions.  
Article catorze. Incompatibilitat de les ajudes  
Les subvencions previstes en la present Orde són compatibles amb altres subvencions, ajudes o ingressos per a la mateixa finalitat, sempre que la seua quantia no supere, aïlladament o conjuntament amb aquelles, el cost de l'activitat subvencionada, i, en tot cas, dins dels límits i les previsions establides en l'ordenament jurídic i, en particular, en el comunitari.  
Article quinze. Reintegrament de subvencions  
Els beneficiaris de les ajudes estaran obligats al reintegrament total o parcial de les quantitats percebudes en els casos prevists en els articles 36 i 37 de la Llei General de Subvencions i els serà exigit l'interés de demora des del moment del pagament de la subvenció en els casos següents:  
a) Incompliment de l'obligació de justificació o justificació incorrecta del gasto subvencionat.  
b) Obtenció de la subvenció sense posseir les condicions requerides per a això.  
c) Incompliment de la finalitat per a la qual va ser concedida la subvenció.  
d) Incompliment de les obligacions imposades per l'administració als beneficiaris amb motiu de la concessió de la subvenció.  
Quan la falta de justificació del gasto subvencionable siga parcial, el reintegrament de la subvenció serà el que corresponga a tals gastos no justificats. Els incompliments a què es referixen els apartats b, c i d donaran lloc al reintegrament total de la subvenció percebuda.  
La resolució per la qual s'acorde el reintegrament de la subvenció serà adoptada per l'òrgan concedent d'aquella, amb instrucció prèvia de l'expedient en què, amb la proposta raonada del Servici de Producció i Sanitat Animal, s'adjuntaran els informes pertinents i les al·legacions del beneficiari.  
Les quantitats a reintegrar tindran la consideració d'ingressos de dret públic, i seran d'aplicació per a la seua cobrança allò que s'establix, per a esta classe d'ingressos, en la normativa vigent del règim econòmic i pressupostari de la Generalitat Valenciana  
Article setze. Revisió  
Tota alteració de les condicions tingudes en compte per a la concessió de l'ajuda o subvenció i, en tot cas, l'obtenció incompatible d'estes a què es referix l'article 14 podrà donar lloc a la modificació de la resolució concessiva.  
Article dèsset. Acceptació  
La participació en esta convocatòria de concessió de subvenció suposa l'acceptació del seu contingut.  
En tot allò no especificat en la present orde, caldrà ajustar-se al que disposa la Llei 38/2003, General de Subvencions, de 17 de novembre.  
Article divuit. Quanties màximes  
Les quanties totals màximes de la present orde, així com la línia de subvenció que la finança, es farà pública anualment en el Diari Oficial de la Generalitat Valenciana mitjançant una resolució del conseller d'Agricultura, Pesca i Alimentació per la qual s'establixen els imports globals per a cada exercici.  
DISPOSICIÓ ADDICIONAL  
Es delega en el director general d'Investigació, Desenrotllament i Innovació Agropecuària l'exercici de la competència de resolució de la present ajuda.  
DISPOSICIÓ TRANSITÒRIA  
Es convoquen, per a l'exercici 2006, les ajudes a què es fa referència en l'article primer a càrrec de l'aplicació pressupostària 21.71.64.7268.507.42, línia T 3082, per un import de 30.000 euros. El termini de presentació de sol·licituds finalitzarà un mes després de la publicació d'esta orde en el DOGV.  
València, 5 de maig de 2006  
El conseller d'Agricultura, Pesca i Alimentació,  
JUAN G. COTINO FERRER